Národná rada Slovenskej republiky

IX. volebné obdobie

ČS: KNR-OKV-1269/2024

**381a**

## S p r á v a

Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu o výsledku prerokovania žiadosti o oslobodenie od povinnosti mlčanlivosti riaditeľa Národného bezpečnostného úradu zo 6. augusta 2024, evidovanej pod číslom ČVS: UIS-160/1-OISS-2024.

 Materiál obsahuje:

1. Správu Osobitného kontrolného výboru NR SR na kontrolu činnosti NBÚ
2. Návrh na uznesenie NR SR

Predkladá:

**Roman Mikulec v.r.**

predseda Osobitného kontrolného výboru NR SR

na kontrolu činnosti NBÚ

Bratislava september2024

**S p r á v a**

Osobitného kontrolného výboru NR SR na kontrolu činnosti NBÚ o výsledku prerokovania žiadosti o oslobodenie od povinnosti mlčanlivosti riaditeľa Národného bezpečnostného úradu zo dňa 20. augusta 2024, evidovanej pod číslom ČVS: UIS-160/1-OISS-2024.

**I.**

Úrad inšpekčnej služby, útvar inšpekcie, odbor inšpekčnej služby Stred, oddelenie vyšetrovania Banská Bystrica doručil dňa 19. augusta 2024 Národnej rade Slovenskej republiky žiadosť evidovanú pod č. ČVS:UIS-160/1-OISS-2024. Predmetná žiadosť obsahovala informáciu o tom, že vyšetrovateľ PZ odboru inšpekčnej služby Stred útvaru inšpekcie Úradu inšpekčnej služby, pod vyššie uvedenou spisovou značkou vykonáva úkony pred začatím trestného stíhania, na základe trestného oznámenia osoby JUDr. Roman Konečný v súčasnosti na funkcii riaditeľa Národného bezpečnostného úradu, z ktorého vyplýva podozrenie zo zločinu zneužívanie právomoci verejného činiteľa podľa § 326 ods. 1 písm. a), ods. 2 písm. a), písm. b), písm. c) ods. 3 písm. b) Trestného zákona spáchaný formou spolupáchateľstva podľa § 20 Trestného zákona a iných trestných činov.

Na základe uvedeného požiadal vyšetrovateľ Policajného zboru odboru inšpekčnej služby Stred útvaru inšpekcie Úradu inšpekčnej služby podľa § 40 ods. 1 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov o oslobodenie od povinnosti zachovať mlčanlivosť riaditeľa Národného bezpečnostného úradu JUDr. Romana Konečného z dôvodu potreby vykonania jeho výsluchov v trestnej veci vedenej na odbore inšpekčnej služby Stred útvaru inšpekcie Úradu inšpekčnej služby pod ČVS:UIS-160/1-OISS-2024.

Oslobodenie od povinnosti mlčanlivosti menovaného žiadal vyšetrovateľ Policajného zboru v rozsahu vyjadriť sa ku všetkým skutočnostiam s ktorými sa oboznámil v súvislosti s jeho funkciou riaditeľa Národného bezpečnostného úradu a to:

* Služobné zaradenie, náplň služobnej činnosti XXXXXX,
* K okolnostiam a dôvodom vydania personálneho rozkazu č. 377/2020 zo dňa 11.9.2020, ktorým bol dočasne pozbavený výkonu štátnej služby XXXXXXX,
* Služobné hodnotenie, náplň služobnej činnosti, náplň pracovnej činnosti XXXXXXXX,
* K okolnostiam a dôvodom vydania personálneho rozkazu č. 376/2020 zo dňa 11.9.2020, ktorým bola dočasne pozbavená výkonu štátnej služby XXXXXXXXX.

V prípade oslobodenia od povinnosti zachovať mlčanlivosť bude menovaný vypočutý v procesnom postavení svedka – poškodeného a pred začatím trestného stíhania bude vypočutý na zápisnicu o výsluchu osoby podľa § 196 Trestného poriadku z dôvodu potreby doplnenia jeho trestného oznámenia.

Vyšetrovateľ ďalej v odôvodnení žiadosti uviedol, že dňa 17.8.2023 vyšetrovateľ PZ zaradený na Národnej kriminálnej agentúre Prezídia Policajného zboru pod č. k.: ČVS:PPZ-17/NKA-ST1-2022 začal v zmysle ustanovenia § 199 ods. 1, ods. 2 Trestného poriadku a súčasne podľa § 206 ods. 1 Trestného poriadku vzniesol obvinenie osobe JUDr. Roman Konečný za zločin zneužívania právomoci verejného činiteľa podľa § 326 ods. 1 písm. a) ods. 2 písm. c) Trestného zákona s poukazom na § 140 písm. b) písm. c) Trestného zákona spáchaného formou účastníctva podľa § 21 ods. 1 písm. d) Trestného zákona a následne bola trestná vec dňa 17.8.2023 spojená v zmysle § 18 ods. 1 Trestného poriadku k trestnej veci ČVS:PPZ-2/NKA-ST1-2023 (kauza *„rozuzlenie“)*.

Dňa 12.3.2024 prokurátor Generálnej prokuratúry Slovenskej republiky v zmysle § 363 ods. 1 Trestného poriadku a nasledujúcich ustanovení rozhodol, že bol porušený zákon v neprospech obvineného a týmto rozhodnutím zrušil v časti uznesenie podľa § 206 ods. 1 Trestného poriadku zo dňa 17.8.2023, ktorým bolo vznesené obvinenie JUDr. Romanovi Konečnému.

Dňa 10.5.2024 JUDr. Roman Konečný podal trestné oznámenie na Generálnu prokuratúru Slovenskej republiky odkiaľ bolo postúpené Úradu inšpekčnej služby na ďalšie konanie a v súčasnosti prebieha vyšetrovanie v štádiu pred začatím trestného stíhania.

V zmysle § 196 ods. 2 Trestného poriadku vyšetrovateľ Policajného zboru rozhodol, že je trestné oznámenie JUDr. Romana Konečného potrebné doplniť jeho výsluchom, aby bolo možné meritórne rozhodnúť a následne ho bude potrebné opätovne vypočuť v priznanom procesnom postavení.

Na základe vyššie uvedeného v zmysle ustanovenia § 3 ods. 1 Trestného poriadku požiadal o poskytnutie súčinnosti spočívajúcej v zbavení od povinnosti mlčanlivosti JUDr. Romana Konečného po celú dobu vyšetrovania trestnej veci vedenej pod ČVS:UIS-160/1-OISS-2024 na odbore inšpekčnej služby Stred útvaru inšpekcie Úradu inšpekčnej služby k vyššie uvedeným skutočnostiam o ktorých sa dozvedel ako riaditeľ Národného bezpečnostného úradu a súvisia s okolnosťami jeho trestného stíhania v konaní vedeného na národnej kriminálnej agentúre Prezídia policajného zboru pod ČVS:PPZ-17/NKA-ST1-2023 a ČVS:PPZ-2/NKA-ST1-2023 (kauza *„rozuzlenie“*).

Podľa § 40 ods. 1 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov (oslobodenie od povinnosti mlčanlivosti): *„Ak má osoba vypovedať v konaní pred štátnym orgánom, môže ju oslobodiť od povinnosti mlčanlivosti o utajovaných skutočnostiach vedúci ústredného orgánu štátnej správy, do ktorého pôsobnosti utajovaná skutočnosť patrí.“*

**II.**

Podpredseda Národnej rady SR svojím rozhodnutím č. 420 zo dňa 20. augusta 2024 pridelil predmetnú žiadosť na prerokovanie Osobitnému kontrolnému výboru Národnej rady Slovenskej republiky na kontrolu činnosti Národného bezpečnostného úradu s tým, že v určenej lehote ako gestorský výbor podá Národnej rade Slovenskej republiky správu o výsledku prerokovania uvedenej žiadosti vo výbore a návrh na uznesenie Národnej rady Slovenskej republiky.

Osobitný kontrolný výbor NR SR na kontrolu činnosti NBÚ o  žiadosti o oslobodenie od povinnosti mlčanlivosti riaditeľa Národného bezpečnostného úradu, evidovanej pod tlačou 381 rokoval dňa 9. septembra 2024 a prijal k nej uznesenie č. 19, v ktorom odporučil Národnej rade SR oslobodiť od povinnosti mlčanlivosti riaditeľa Národného bezpečnostného úradu v zmysle žiadosti Úradu inšpekčnej služby o oslobodenie od povinnosti mlčanlivosti riaditeľa Národného bezpečnostného úradu (tlač 381), poveril predsedu výboru spracovať výsledky rokovania výboru do písomnej správy výboru a predložiť návrh na uznesenie Národnej rady SR. V predmetnom uznesení výbor zároveň poveril predsedu výboru, aby ako spravodajca výboru vystúpil na schôdzi Národnej rady Slovenskej republiky a informoval o výsledku prerokovania vo výbore.

**Roman Mikulec, v. r.**

predseda Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu

NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IX. volebné obdobie

# U Z N E S E N I E

Národnej rady Slovenskej republiky

z ........ septembra 2024

k Správe Osobitného kontrolného výboru Národnej rady Slovenskej republiky na kontrolu činnosti NBÚ ohľadom žiadosti Úradu inšpekčnej služby o oslobodenie od povinnosti mlčanlivosti riaditeľa Národného bezpečnostného úradu.

**Národná rada Slovenskej republiky**

po oboznámení sa so žiadosťou Úradu inšpekčnej služby zo dňa 19. augusta 2024 ohľadom oslobodenia od povinnosti mlčanlivosti riaditeľa Národného bezpečnostného úradu Romana Konečného v zmysle § 40 ods. 1 a 5 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov

 **o s l o b o d z u j e o d p o vi n n o s t i  m l č a n l iv o s t i**

riaditeľa Národného bezpečnostného úradu Romana Konečného v zmysle žiadosti Úradu inšpekčnej služby o oslobodenie od povinnosti mlčanlivosti riaditeľa Národného bezpečnostného úradu (tlač 381).